Derby-Lewis se aansoek vir mediese parool aangehoorClive Derby-Lewis “Die regspan wat namens Derby-Lewis optree sal aanvoer dat die drastiese verswakking van sy gesondheid te wyte is aan administratiewe onbeholpenheid by die departement van korrektiewe dienste. Derby-Lewis ly, onder meer, aan longkanker,” het Francois Cloete, woordvoerder van die party, gesê. Volgens Cloete is Front Nasionaal optimisties oor die uitspraak. “Die behandeling wat Derby-Lewis ontvang van die gevangenisowerhede is tans die onderwerp van ŉ ondersoek waarmee die Suid-Afrika Menseregtekommissie gemoeid is. Derby-Lewis is die wêreld se oudste politieke gevangene en het reeds 22 jaar tronkstraf uitgedien van sy lewenslange vonnis vir sy aandeel in die sluipmoord op die voormalige SAKP-leier Chris Hani. Marius Coertze, Derby-Lewis se regsverteenwoordiger, het in Oktober gesê hy bly “hoopvol” dat die aansoek toegestaan sal word. “As dit nie die keer slaag nie, weet ek nie hoe dit ooit sal slaag nie,” het hy gesê. Derby-Lewis is met terminale longkanker gediagnoseer. Hy het vroeër vanjaar ŉ operasie ondergaan en is vir langer as drie maande in die gevangenis se hospitaal behandel. Elsabe Juin, ook een van Derby-Lewis se prokureurs, het in Junie gesê die departement sal dringend aandag gee aan sy aansoek, aangesien hy terminaal siek is. Die departement het egter op 19 Junie aangedui die aansoek was nie volledig nie en hy wag nog vir die verdere inligting.